nl fr af af sl hbs_lat en nl fi nl af af nl nl af af af nl de af af nl de af af af af nl nl de af af nl af af af nl de nl af fr de af af nl de af af ro de af af nl de af af af af nl de af af nl
CV’S VAN TRUSTEES EN BEAMPTES
Theuns verwerf tussen 1972 en 1989 B-grade in regte en teologie, en ’n meestersgraad en doktorsgraad in teologie aan die destydse PU vir CHO.
Hy was predikant van die Gereformeerde Kerk Brooklyn-Pretoria, maar na die “Dakarsafari” in 1987, verlaat hy die bediening en word in 1990 hoof van die “Consultative Business Movement”. Hy was betrokke by die fasilitering en beplanning van die Nasionale Vredeskonvensie, was hoof van die Kodesa-sekretariaat en Administrasie van die Veelparty-onderhandelingsproses, en in 1995 hoof van die Nasionale Besigheidsinisiatief. In 2002 word hy rektor van sy alma mater. As eerste visekanselier van die nuwe Noordwes-Universiteit (2004) help hy om die gedwonge samesmelting tussen die PU vir CHO en die University of the North-West ’n sukses te maak. Tussen 2005 en 2013 is hy voorsitter van Hoër Onderwys SA, voorsitter van die Vereniging van Statebondsuniversiteite, voorsitter van Aardklop en president van die Afrikaanse Handelsinstituut (AHI). Hy is tans voorsitter van ’n paar organisasies: die Dagbreek Trust, die Trust vir Afrikaanse Onderwys en Astral Foods. Hy is vanaf 1 Julie 2016 uitvoerende direkteur van die FW de Klerk Stigting. Hy het verskeie toekennings ontvang, waaronder die JCI se Ten Outstanding Persons of the World en die Wêreld- Ekonomiese Forum se “100 Global Leaders for Tomorrow”, asook ’n eredoktorsgraad van London South Bank University. Hy is ’n buitengewone professor by die Potchefstroomse Besigheidskool. Theuns is getroud met Suzette en hulle woon in Pretoria. Hulle het twee dogters en drie kleindogters.
Naam: Prof Somarie V Grey
Professor Somarie Grey is gebore en het grootgeword in Johannesburg, waar sy ook by die voormalige Helpmekaar Hoër Meisieskool gematrikuleer het.
Sy behaal in 1962 haar BSc en in Februarie 1963 haar BSc (hons) by Universiteit Stellenbosch. In 1968 verwerf sy ’n MSc (Dierkunde) aan die voormalige PU vir CHO en in 1974 verwerf sy ’n DSc (Fisiologie) aan die Universiteit van Pretoria. As voorgraadse beurshouer begin sy ’n loopbaan as wetenskaplike (biologiese navorsing) by die Raad op Atoomkrag vanaf 1964 tot 1974 en word in die tydperk na die National Institute for Medical Research in Londen (1966 – 1967) en as ’n navorsingsgenoot na die transplantasie-eenheid in die chirurgiedepartement van die Harvard Mediese Skool, Massachusetts General Hospital, Boston, VSA (1970 – 1973) gesekondeer. In 1974 slaan sy oor na ’n akademiese loopbaan by die Universiteit van Pretoria en vorder van senior lektrise tot mede-professor in die Departement Fisiologie, Fakulteit Geneeskunde. In 1995 word sy verkies tot adjunk-dekaan van die fakulteit, waarna sy vanaf 2005 tot 2010 as uitvoerende projekkoördineerder na die kantoor van die vise-kanselier en rektor gesekondeer is. Sedert haar aftrede uit UP in 2011 was sy verantwoordelik vir die gedenkboek van die UP se eeufeesvieringe in 2008. Tans is sy verantwoordelik vir die vyfde volume van die Ad Destinatum, wat handel oor die geskiedenis van UP van 2001 tot 2009.
Flip het in 1988 ’n graad in Kommunikasiekunde aan die voormalige Potchefstroomse Universiteit verwerf met staatsleer as ander hoofvak.
In 1992 het hy ’n honneursgraad in arbeidsverhoudinge aan die RAU behaal. Hy was ’n lid van Puk se Studenteraad, voorsitter van die Skaakklub, ondervoorsitter van die Sendingdiensorganisasie Hulpprojek en redakteur van die meningstydskrif Perspektief. Hy het ook later kursusse in politieke ekonomie by Wits en projekbestuur by die NWU gedoen. Flip is uitvoerende voorsitter van die Solidariteit Beweging, wat uit ŉ “familie” van 18 organisasies bestaan en wat meer as 300 000 gesinne verteenwoordig. Flip dien as raadslid van die Noordwes-Universiteit en hy is ook direkteur van die FAK en Rapport Onderwysfonds, Helpende Hand, Pretoria FM, ’n lid van die Suid-Afrikaanse Akademie, lid van FNB Kommersieel se Adviesraad vir Gauteng-Noord, ’n direkteur (alt) van die Rand Mutual Versekeringsmaatskappy en ’n direkteur (alt) van die Erfenisstigting. Hy is voorsitter van die vakbond se burgerregte-inisiatief, AfriForum en is betrokke by verskeie ander gemeenskapsorganisasies. Flip is getroud met Melanie. Hulle het vier kinders en woon in Pretoria.
Naam: Jan Daniël Steinman de Bruyn
Steinman is in 1951 in Lichtenburg gebore en matrikuleer in 1969 aan die Hoërskool Lichtenburg. Hy behaal sy BCom-graad (Rekeningkunde) in 1973 aan die Noordwes-Universiteit (voorheen PU vir CHO).
Terwyl hy sy leerklerkskap by ’n ouditeursfirma vanaf 1974 tot 1977 voltooi, behaal hy ook die BIuris-graad in 1977 en voltooi hy sy LLB-graad in 1979, albei aan die NWU.
Steinman praktiseer sedert 1981 as direkteur van die prokureursfirma VDT Ingelyf (voorheen Van der Merwe du Toit Ingelyf) van Brooklyn, Pretoria en spesialiseer in eiendomsreg.
Hy was onder andere die voorsitter van AHI Gauteng, die Pretoriase Sakekamer en van die uitvoerende komitee, asook die eiendomsregkomitee van die Pretoriase Prokureursvereniging. Hy dien steeds op die Gauteng Regsraad, die Pretoriase Prokureursvereniging, die Prokureursorde van die Noordelike Provinsies en die Raad van die Noordwes-Universiteit; en is trustee van Dagbreek Trust.
Steinman is getroud met Julie.
Naam: Bertus de Jongh
Bertus het in 1971 ’n BA-graad in ekonomie (met spesialisering in bedryfsekonomie en bedryfsielkunde) aan die Universiteit van Stellenbosch behaal, gevolg deur ’n honneursgraad by Unisa in 1974.
In 1992 het hy, ook by Unisa, ’n meestersgraad in die handel behaal. Hy het sy loopbaan in die advertensie- en bemarkingswese begin, en is sedert 1991 in die suiwelbedryf werksaam. Hy was voor sy aftrede in 2015 die Uitvoerende Hoof en Groep- Besturende Direkteur van die Melkprodusente-organisasie (MPO) van Suid-Afrika, by wie hy in 1998 aangesluit het. Voor dit was hy die Hoofbestuurder van die Suiwelraad van Suid-Afrika. Sy naam is sinoniem met verskeie innoverende ontwikkelings en vernuwings in die suiwelbedryf. Hy dien steeds op verskeie direksies van organisasies in die landbou- en suiwelbedryf. Bertus is getroud en het drie kinders. Hy woon in Pretoria.
Naam: Astrid de Vos
Titel: Skakelbeampte en Trustee
Astrid het in 1979 ’n BA-graad aan die Universiteit van Pretoria verwerf, asook ’n honneursgraad (sielkunde) aan dieselfde universiteit in 2007.
Sy was vroeër ’n korporatiewe joernalis, onder meer by die Raad op Finansiële Dienste en werk sedert 2009 as skakelbeampte by Dagbreek Trust. In Februarie 2014 is sy as trustee van Dagbreek Trust aangestel en in 2015 as skakelbeampte en trustee van die Trust vir Afrikaanse Onderwys. Sy dien op die direksies van onder meer Pendoring, die Virtuele Instituut vir Afrikaans, die Nasionale Afrikaanse Teaterinisiatief en die Rapport Onderwysfonds. Astrid woon in Pretoria en is getroud met Francois. Hulle het drie kinders.
Charles het in 1970 ’n BSc-graad aan die Universiteit van Pretoria behaal en het in 1982 as aktuaris gekwalifiseer.
Hy het in 2006 as Groep- Uitvoerende Direkteur verantwoordelik vir Absa Finansiële Dienste by Absa Groep afgetree. Tans dien hy as nie-uitvoerende direkteur op ’n aantal plaaslike en internasionale direksies, terwyl hy ook ’n trustee van ’n aantal aftreefondse en ander trusts is. Hy is getroud met Tosca en woon in Pretoria.
Naam: Ds Colin Hertzog
Colin verwerf tussen 1989 en 1997 onder meer ’n BA- (BD) en ’n Mdiv-graad in teologie aan die Universiteit van Pretoria.
Hy is sedert 1994 predikant in die Nederduitsch Hervormde Kerk van Afrika en begin sy bediening in ’n gemeente in Harare, Zimbabwe waar hy vanaf 1994 tot 1999 predikant was. Hy bedien in hierdie tyd gedeeltes van Zimbabwe en Zambië. Colin is sedert 2000 verbonde aan die gemeente Middelburg-Noord. Hy is ook ’n lid van verskeie kommissies en rade van die Hervormde Kerk en tans voorsitter van die Kerk se Raad van Finansies. Hy is sedert 2009 ’n trustee van die Dagbreek Trust. Hy het ook boerderybelange en is getroud met drie kinders.
Naam: Prof Debra Meyer
Debra Meyer is ’n professor van biochemie en uitvoerende dekaan van wetenskappe by die Universiteit van Johannesburg.
Sy was voorheen hoof van die Departement Biochemie aan die Universiteit van Pretoria. Debra het ’n PhD in biochemie en molekulêre biologie van die Universiteit van Kalifornië - Davis (in die VSA) – en ’n MSc van die Randse Afrikaanse Universiteit, ontvang. Verder het sy professionele ontwikkelingskursusse aan Harvard en die Universiteit van Pretoria se Besigheidskool (GIBS) voltooi. Sy dien op die direksies van verskeie multinasionale maatskappye en is ook trustee van ’n aantal organisasies. Debra het vir langer as 13 jaar die weervoorspelling in Afrikaans op SABC 2 aangebied voordat sy in 2012 bedank het om op die bevordering van wetenskap en sosiale projekte te fokus. In dié opsig het sy in 2014 'Debra Deel’ van stapel gestuur, ’n aktuele wetenskapprogram op KykNET (DStv). Sy het al talle toekennings vir wetenskapskennis en gemeenskapsdiens ontvang.
Martie het in 1979 ’n BCom-graad in rekeningkunde aan die Universiteit van Pretoria behaal. In 2001 het die Noordwes-Universiteit ’n MBA aan haar toegeken.
Benewens verskeie diplomas in die bankwese, het sy in 1988 boonop ‘n HOD aan Unisa verwerf asook ‘n sertifikaat in gevorderde trustreg aan die UP in 2006. Martie het 33 jaar ondervinding in die fidusiêre bedryf met verskeie aanstellings as trustee en kurator bonis nomino officio. Sy was vir langer as tien jaar lid van Absa Trust se beleggingskomitee en is tans die hoofbeampte van die Absa Trust Beneficiary Fund. Sy is sedert 1 Januarie 2015 vir die administrasie van Dagbreek Trust se finansies verantwoordelik.
Piet sluit na skool as beroepsoldaat by die SAW aan. Hy neem eervolle ontslag uit die weermag en behaal ’n THOD aan die Onderwyskollege Goudstad.
Na ’n kort dienstydperk as wiskunde-onderwyser, verlaat hy die onderwys om ’n leerling-rekenmeester te word by wat vandag PWC is. Hy voltooi nie sy studies nie en sluit na ses jaar by die rekenaargroep Siltek (Bpk), as Groep- Ondersoekrekenmeester, aan. Hier word hy ’n direkteur van Siltek-filiale, Radiokom (Edms) Bpk en later Medis (Edms) Bpk.
In 1996 sluit hy by Oilkol (Edms) Bpk aan as Hoofbestuurder en in 1998 word hy tot bemarkingsbestuurder van die Exol Groep bevorder. In 1999 word Oilkol aangewys as die wenner van die Sanlam/KCCI Besigheid van die jaar-kompetisie.
In 2001 is hy aangestel as Besturende Direkteur van die Exol Groep. Hy is die ontwerper van verskeie patente en handelsmerke en is ’n opgeleide vlieënier. Piet is getroud met Noeline Beukes en het twee dogters, Nicoleen en Roelien.
Eric het in 1982 ’n BCom-graad in rekeningkunde aan die Universiteit van Pretoria behaal en in 1984 ’n honneursgraad in dieselfde vakrigting.
In 1984 behaal hy sy kwalifikasie as geoktrooieerde rekenmeester en in 1988 voltooi hy sy klerkskap by Ernst & Young. Eric het verskeie senior finansiële poste by die Suid-Afrikaanse Lugdiens en World Travel (Edms) Bpk beklee voordat hy in 2000 by Absa Groep aangesluit het. Voor sy aftrede by Absa was hy die Hoof- Finansiële Beampte van die groep se finansiële dienste-besigheidseenheid en was hy ook verantwoordelik vir strategiese projekte. Eric is tans trustee van Absa Pensioenfonds (sedert 2007) en direkteur van nege Absa-filiale, insluitende lewens- en korttermynversekeringsmaatskappye in Suid-Afrika en die res van Afrika, asook bate- en fondsbestuursentiteite in Suid-Afrika. Eric woon in Pretoria.
Kopiereg 2016 Dagbreek Trust | Alle regte voorbehou